 افغانستان او اروپا تر منځ هوایي دهلیز پرانیستل شو
د افغانستان او اروپا تر منځ د سوداګریزو توکو د صادراتو هوایي دهلیز نن د پنجشنبې پر ورځ ( تلې ۵ مه) په کابل کې پرانیستل شو.
د دغه دهلیز د پرانیستې په لومړۍ ورځ کې، ایټالیا او پولنډ هیوادونو ته ۱۲ ټنه قرقل، درې ټنه انګور او اته ټنه قالینې ولیږدول شوې. د صنایعو او سوداګرۍ وزارت وایي، سږ کال د افغانستان په صادراتو کې ۳۲ فیصده زیاتوالی راغلی چې عمده دلیل یې د هوایي دهلیزونو جوړیدل دي. د دغه وزارت مرستیال اجمل حمید عبدالرحمیزي وویل "کله چې نن د هند په سترو بازارونو کې د افغانستان زراعتي محصولات پیدا کیږي، دا ددې ښکارندوې دی چې د افغانستان حکومت له خصوصي سکتور څخه ملاتړ کوي". د اروپایي اتحادیې د سفیر مرستیال اندرس فیچرهم د افغانستان او اروپا ترمنځ د هوایي دهلیز له پرانیستې هر کلی وکړ او دا یې د اقتصادي او سوداګریزو اړیکو په ټینګیدو کې مهمه ګام وباله. د افغانستان د صنایعو او سوداګرۍ خونه وایي، چې تیر کال د افغانستان ۴۷ زره ټنه وچه او تازه میوه هند ته صادر شوې ده. د دغې خونې مرستیال خانجان الکوزي زیاته کړه چې افغانستان صادرات هر کال یو میلیون ټنو ته رسیږي. "موږ هر کال په ټولو اجناسو کې یو میلیوڼ ټنه صادرات لرو، ۳ نیم زره یا ۴ نیم زره ټنه، په یو میلیون ټنه کې ډیر ناچیزه دي د همدې هوایي کواریډور له امله د افغانستان مالونه د لومړي ځل لپاره وروسته له ۱۳۷۱ ام کاله چې ۳۰ کاله کیږي د لومړي ځل لپاره زموږ قره قل اروپا ته ځي". ښاغلي الکوزي زیاته کړه هوایي دهلیزونو د افغانستان په صادراتو ډیر اغیز کړی، چې تیر کال د دغه هیواد د صادراتو کچه یو میلیارد ډالرو ته رسیده. افغانستان له هند سره تیر کال د کابل ـ دهلي، کابل ـ ممبی او کندهار ـامرتسر ښارونو تر منځ هوایي دهلیزونه پرانیستي وه. له هند ور ها خوا افغانستان له ترکیې او قزاقستان سره هم هوایي دهلیزونه پرانیستل. د صنایعو او سوداګرۍ خونه وایي، چې درې واړو هیوادونو ته د هوا له لارې د ۶۰ میلیون ډالرو په ارزښت ۳۲ زره ټنه صادرات شوي.